khistorydata/jeongjo-sjw-relations huggingface dataset:
정조 16년
申獻朝啓曰六世同居人內贍主簿金守曾七世同居人康陵參奉崔奎晶依下敎來待矣傳曰入侍
정조 16년
以承傳宣傳官望單子傳于申耆曰文武兩班之班序雖分東西庭其爲士夫則一也昭釋自昭釋渠之處義自處義宜有區處之擧以出六區處是誰之族摠郞口傳擬入事分付此望筒還給明日政差出後修啓宣傳官苟簡特甚在外人及年多而生疏者亦令明日政相換
정조 16년
申耆以兵曹言啓曰專經武臣講官加抄啓人員及減下人員別單書入之意敢啓傳曰知道
정조 16년
洪義榮以戶曹言啓曰永禧殿大門修改及慶熙宮外墻改築之役今已完畢之意敢啓傳曰知道
정조 16년
洪義榮以戶曹言啓曰大造殿差備內諸處修改吉日令日官推擇則今月初四日卯時爲吉云以此日時擧行何如傳曰允
정조 16년
林濟遠以賑恤廳言啓曰中部大寺洞二牌契任掌兪成得今月初一日本洞路傍得四五朔遺棄男兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳臣知道
정조 16년
申耆以備邊司言啓曰卽因傳敎故忠臣諸沫宣諡日致祭立石旌忠等事所下綸綍今方頒下于嶺南道臣處使之詳訪故迹後狀聞而喉院雖以事屬宣諡知委禮曹使之行會其所擧行終涉疎忽當該承旨從重推考何如傳曰允
정조 16년
申耆以備邊司言啓曰以平安監司洪良浩平壤城操取稟事狀啓有草記稟處之命矣平壤城操自有年限臣於待罪箕營時亦嘗行之別無大段爲弊之事而今秋節度使巡操以其荐歉之餘旣命停止則獨行城操恐似斑駁今年平壤府城操使之一體停止何如傳曰允
정조 16년
申耆以訓鍊都監言啓曰本局分授都城肅靖門西邊體城頹圮二處九間許今八月初三日爲始改築之意敢啓傳曰知道
정조 16년
壬子八月初一日辰時上御熙政堂都承旨左副承旨入侍時備局有司堂上稟事堂上七世同居人六世同居人同爲入侍時行都承旨洪明浩左副承旨林濟遠記事官徐有聞記注官承膺祚記事官林景鎭有司堂上徐有隣鄭昌順李秉模趙鼎鎭稟事堂上金尙集李漢豐軍士房承旨申耆七世同居人康陵參奉崔奎晶六世同居人內贍主簿金守曾以次進伏訖上曰七世同居人六世同居人先爲進前可也守曾奏職姓名上曰汝於金英俊爲幾世孫乎守曾對曰英俊臣之曾祖也上曰汝祖以四世同居旣蒙先朝褒嘉之典至于汝身爲幾世乎守曾曰今爲六世而家計漸匱後屬益繁衣服飮食之資雖欲通共其勢末由臣父六兄弟之子若孫同居一室而六寸以外之親則雖未免分爨亦皆聚居于一籬之內矣上曰同居人衆爲幾何守曾曰六寸內男丁爲三十餘人婦女數亦如之倂奴僕通計則幾至百餘人矣上曰汝之家力何如守曾曰臣之父祖時家稍康今則漸不免旁落矣上曰人口之多少比汝祖時如何守曾曰其時則爲七十餘人矣上曰汝年今畿何守曾曰五十六歲矣上曰汝家居在遐土屢世同居以敦睦聞於一路予甚嘉之其所以致此者汝須詳陳可也守曾曰臣之曾祖五兄弟之子孫同居於旌門之內而臣雖不肖每以不墜先訓爲戒粗勉敦睦之義而已此外別無可達者矣上曰道內又有如汝家者乎守曾曰崔奎晶家外無他所聞者矣上顧諸臣曰誠貴矣昌順曰然矣上又曰先朝卽祚十六年之七月十四日召見金英俊子益弼而今番道臣之以此事狀聞者適在於是月是日今年又爲予嗣服之十六年此事亦異矣有隣曰果不偶然矣奎晶奏職姓名上曰汝於崔尙浩爲幾世孫耶奎晶曰尙浩臣之祖也上曰汝之同居今爲幾世乎奎晶曰至于臣子爲七世而男女老少倂奴僕幾至數百人矣上曰尙能同居一室乎奎晶曰家貧之故間不免異室各炊而十寸之內倂居于一旌門之內無異一室矣上曰汝年今幾何奎晶曰四十三歲矣上曰屢世同居必有其道汝可詳陳否奎晶曰自臣先祖時效古人敦睦之義至于後承粗守餘風而已別無他道矣上曰汝輩所業者何事乎生長弓馬之鄕能習射技乎守曾曰臣自少時粗習功令發解大小科者凡數三次而至於射技雖未嘗致力臣之父祖嘗戒臣等曰世受國恩無以爲報居在邊上一分效力之道惟在於從事武技若曹勉之以此之故臣於業文之暇亦或肄射矣奎晶曰臣則汨於貧窶自少業農而射技則粗解操弓而已上曰八巡四矢能無慮乎守曾曰久未肄習亦安可必也上曰汝輩居在尙武之鄕身手亦好若以武擧則以汝地處何官不做營將中軍卽汝輩之儻來職也旣以蔭路出身雖以武科進亦何妨也汝家敦睦之風欲求典型於後承其在進用之道武勝於蔭矣至於蔭岐則積仕幾年方可作一麾豈不難乎供仕之暇着意肄習期於成功可也又敎曰內贍卽供上衙門無暇於射以他司相換可也仍敎明浩書榻敎曰內贍主簿金守曾他司相換遂命守曾等先退上曰備堂稟事可也有隣等進前曰日間聖體若何上曰一樣矣有隣等曰此慶尙左水使李光燮狀啓也以爲四戰船限滿腐傷難以駕海不可不趁今改造而臣營所管封山松木擧皆體小姑無堪用者依新頒事目右道封山許斫事請令廟堂稟旨分付矣嶺南左道封山旣無可合船材故每於戰船改造推移取用於右道封山已成近例所當依狀請許施而大臣適未入侍問于大臣稟處何如上曰依近例爲之可也出擧條秉模曰關北交濟穀卽南北可恃之倉近因荐歉多有代捧當初設置之法意漸致蕩然而今年本道已有大熟之望如此之歲若不精實捧上以爲復舊之地則在本道來頭之用亦多可悶待秋成各別申飭俾有實效之意預爲分付道臣何如上曰依爲之出擧條尙集曰頃以兩南純布邑代錢便否事往復道臣則以爲當初變通本非民願以錢代納實爲便好云所當依此施行而正供事體亦自不輕令兩道道臣狀聞後稟處何如上曰依爲之出擧條上曰諸道農形近果如何云耶有隣等曰日氣連好稼事之大登可以期必雖以近日所聞推知大體則穴農而要之均爲豐年民事誠萬幸矣上曰八月日候之如是有退霜之意實爲多幸也有隣等曰然矣若或限今月望前退霜則甚好而不可期必是甚憧憧矣上曰綿農何如云耶有隣曰湖南勝於他道云矣秉模曰嶺南亦方豐登云矣昌順曰他道亦皆均登云矣上曰使事可悶見吏判上疏其情勢果有所難强者故纔已許遞而可代無人可悶矣有隣等曰吏判情勢實難赴燕今此體諒在重臣誠莫大之恩矣上曰諸沫事傳敎果已行會本道耶有隣等曰本司則初無政院知委之事故未爲知委矣上曰不爲知委於備局則未知從何處使之行會耶政院事可駭卿等筵退後査問可也昌順曰諸沫忠義誠卓然矣濟遠曰方當聖朝褒忠奬節之日敢因言端仰達矣忠臣故校理朴箎壬辰之亂與文烈公尹暹同時立慬何等卓絶而臣於三十年前適過洪州地見路傍田中棹楔巋然耕犂所及雙木幾圮草以覆之木以支之旌額中贈副提學官銜猶夫宛然而四無村居子孫之有無亦無以憑問歲月漸深風雨莫庇想難免頹覆之患令道臣申飭本邑以爲及今修葺之地恐爲旌節樹風之一助矣上曰日前因起感語及故忠臣朴箎旌贈事而以筵臣之不知使之採探矣今聞爾言果然令道伯詳問狀啓其後孫亦令該曹搜訪草記可也出擧條上曰王大妃殿進御香薷正氣散一貼煎入出榻敎秉模曰向來宣傳官李得滿事處分實出於大聖人無物不遂之至意而第伏聞渠輩物情尙此囂囂云如果不合渠廳廳風亦難壞損宣傳官李得滿改差恐好矣上曰禁將進前可也漢豐進前上曰李得滿聞是李得濟至親其連姻地閥亦甚表著云卿必詳知陳奏可也漢豐曰李得滿卽故判書重庚四寸孫而爲故承旨林鼎遠妻姪其地處聞表表矣上敎濟遠曰承旨似或知之矣濟遠曰李得滿果是林鼎遠妻姪而與奇彦鼎及故判書徐宗玉朴師洙爲異姓至親間自是湖南聞族矣上曰近來武弁輩少無嚴畏仕官則必欲獨做而以枳人爲主國法則恣意故犯而莫敢誰何未知何所恃而敢爲如此耶此蓋自武將輩無嚴畏之心而然也予欲嚴處者厥已久矣武將之如此又是大臣之責也予實慨然於大臣李得滿以遐鄕無勢之人故渠輩必欲枳塞豈有如許駭痛之事耶禁將退坐本廳招集諸宣傳官査出其主掌枳塞之類卽爲入稟可也仍命退諸臣以次退出
정조 16년
壬子八月初一日午時上御重熙堂京畿監司入侍時行左承旨李祖承記事官徐有聞記注官承膺祚記事官林景鎭京畿監司徐鼎修以次進伏訖上曰畿內農形果如何云耶鼎修曰日氣近來連好若一向如此而退霜則可將優於免歉云矣上曰近以民事關心夙宵憧憧矣鼎修曰水原所在廣州倉餉穀耗條移屬水原添補於將吏料條而聞廣州支放之資因此餉耗之移劃其不足之數爲三十餘石云此則就附近邑加分耗中依此數每年折米劃送廣州以給其代似好故敢此仰達矣上曰依爲之出擧條命祖承讀公事書判付訖命退諸臣以次退出
정조 16년
壬子八月初一日未時上御重熙堂軍士房承旨入侍時右承旨申耆記事官李海淸記注官承膺祚記事官林景鎭以次進伏訖上命書傳敎曰社壇祭享則神位版自神室奉詣壇所行祀其爲事體之重大豈比於修改時乎太室則提調進去於修改況此神位版奉詣奉安之時乎每欲定式而未果且以親祭時言之神位版還安神室也留俟而行迎送之禮則攝行時只令壇司陪進是豈設署置官之意乎自今社稷大小祀享本署提擧進去與初獻官眼同陪奉事定式提調若當品則令該曹例差獻官使之兼行事分付又命書傳敎曰宣傳官武臣極淸至要之選也何遽不若文臣之弘錄翰圈則若有濫竽渠輩公議不可沮此亦尙氣之一端以此委靡之習俗此等處當扶植之不暇而近日李得滿事反於是榜目一款向有昭晰之處分不須更提而渠輩之尙今拂鬱致有兵判之筵奏改差今始覺其委折以得滿爲不足於坐地則孰可爲兩班乎故判書李重庚果是何人其子李章吾以儒家人超躋元戎亦果戚聯於誰家而然武夫雖無知識寧或不知貞聖聖后同氣所適之家乎以四大臣爲忠則徐德修之姑夫卽李重庚重庚之從孫是得滿也於此敢有異辭乎招問摠管李得濟則得滿班閥又多赫赫可稱處爲淸風國舅家外孫而得滿之曾祖與故判書徐宗玉爲內外從祖與故判書朴師洙爲內外從云而妹是大司憲奇彦鼎之婦姑是故承旨林鼎遠之妻若是而曰地處不足者世豈有如許公議大抵枳人前程雖在下賤宜所審愼況士夫乎又況淸官乎至於報兵曹徹聽之事尤何等至嚴至敬則毋論挾雜與否敢以塗聽之說初未詳覈次次傳訛屢煩上達紀綱之外渠輩所爲萬萬無狀其時行首宣傳官南志默渠以戊申忠臣之孫泛忽於故判書家族者可謂兩罪俱發今雖以言根歸之渠之從叔莫非渠罪特以念舊之意姑從末勘削其職逐送鄕里宣傳官洪栒事言之屑越不可但以汚辱渠廳言爲先削名於宣薦金益彬不知恩造隨衆容喙亦爲逐鄕李儒燁何足責聞之於儒祥云與儒祥汰其職事分付命退承史以次退出
정조 16년
都承旨徐邁修坐左承旨林濟遠坐右承旨李家煥坐左副承旨申獻朝坐右副承旨金翊休坐同副承旨徐榮輔坐注書徐有聞仕李海淸仕直事變假注書林漢浩仕
정조 16년
金翊休啓曰大司憲李鼎揆在外執義宋民載掌令李泰賢權儐持平柳頤玄呈辭持平一員未差監察茶時之意敢啓傳曰知道
정조 16년
申獻朝啓曰今此專經武臣殿講時守禦哨官曺漢星昨已出屯而該曹混同書啓以致受點該曹之不能審察萬萬未安當該堂上推考警責何如傳曰允
정조 16년
申獻朝啓曰持平嚴耆旣在闕中不爲肅謝直爲出去事甚未安推考警責何如傳曰允
정조 16년
承旨前望單子入之徐邁修李家煥金翊休徐榮輔落點
정조 16년
傳于徐榮輔曰同副承旨入侍
정조 16년
吏曹口傳政事以尹光濩爲造紙別提司僕僉正金魯敬宗廟令李潢相換顯隆園令尹守翼司僕寺僉正李潢相換顯隆園令洪最榮造紙署別提尹光濩相換
정조 16년
傳于李家煥曰宣傳官有闕之代令該曹口傳差出
정조 16년
兵曹口傳政事以朴友淵爲宣傳官李得滿爲都摠都事
정조 16년
有政吏批判書李文源進參判閔鍾顯進參議未差以李敬一爲吏曹參議嚴耆爲持平尹在明爲高山察訪朴天維爲平陵察訪內贍主簿金守曾氷庫別提田斗興相換
정조 16년
兵批判書李秉模進參判李集斗入直進參議李師濂參知朴長卨病以具埱爲兼司僕將權逴爲訓鍊僉正趙岐李應會爲宣傳官金昊吉爲慶尙左水虞候宣傳官元晦鎭都摠都事尹相重相換宣傳官吳顯忠都摠都事張鉉宅相換副司直趙德潤
정조 16년
以社稷令李德升禮曹正郞安邁權典籍柳英喆承文副正字韓翼鎭洪時濟都摠都事尹相重張鉉宅宣傳官李煥益田遇聖鄭惟儉柳相斗柳相默訓鍊判官朴師弼主簿張夢說武兼李宜秀備邊郞李性林閔喆訓鍊都監哨官南建中禁衛哨官鄭宅信御營哨官鄭魯誠摠戎哨官黃相轅專經講居不禁推傳旨傳于李家煥曰分揀各於本司入直能誦後草記替直
정조 16년
以忠淸監司李亨元狀啓保寧縣稅穀晩時裝發同縣監吳正根現告事傳于林濟遠曰此時守令不可輕遞依寶城例分揀仍任使之贖罪於撫摩之政事回諭
정조 16년
金翊休以景慕宮都提調意啓曰太常所進紅杮今方薦新於本宮而宮苑紅杮成熟尙遠待爛熟薦新之意敢啓傳曰知道
정조 16년
李家煥以訓鍊都監言啓曰依傳敎專經武臣殿講居不本局哨官南建中能誦間使之入直於西營之意敢啓傳曰知道
정조 16년
李家煥以禁衛營言啓曰依傳敎今日專經武臣殿講時居不本營哨官鄭宅信能誦間入直本營之意敢啓傳曰知道
정조 16년
李家煥以御營廳言啓曰依傳敎專經講居不人本廳哨官鄭魯誠自今日爲始能誦間入直於南小營之意敢啓傳曰知道
정조 16년
李家煥以摠戎廳言啓曰依傳敎專經武臣殿講居不本廳哨官黃相轅能誦間使之入直於鍊戎臺之意敢啓傳曰知道
정조 16년
申獻朝以義禁府言啓曰前宣傳官金益彬南志默等放逐事承傳啓下矣金益彬南志默放逐鄕里之意敢啓傳曰知道
정조 16년
壬子八月初二日卯時上御熙政堂文臣製述抄啓文臣親試課講專經文臣武臣殿講入侍時左承旨林濟遠右承旨李家煥左副承旨申獻朝右副承旨金翊休同副承旨徐榮輔記事官徐有聞李海淸記注官承膺祚記事官林景鎭文臣製述殿講試官行司直徐有隣禮曹參判李洪載成均館大司成金方行刑曹參議李百亨抄啓文臣試官檢校提學吳載純檢校直提學徐有防李秉模檢校直閣徐榮輔檢校待敎金祖淳專經武臣試官行司直吳載純行副司直鄭好仁趙心泰宣傳官李章漢副護軍洪仁默副司果尹光普吏曹正郞權漢緯以次進伏訖上曰政官牌招開政出榻敎上曰昨日坐直承旨及該房承旨竝遞差出榻敎上曰承旨前望單子入之待下批牌招先入侍後謝恩出榻敎上曰王大妃殿進御香薷正氣散自今日停止出榻敎上曰武臣專經講參考官金翊休代宣傳官李章漢爲之出榻敎秉模曰兼司僕將李孝承在外未上來領軍之任不可久曠改差何如上曰依爲之出擧條上命開講副司果尹悌東抄啓文臣金義淳武臣宣傳官尹相等以次進講訖仍命入試券考券有隣等進前考試訖命退諸臣以次退出
정조 16년
壬子八月初二日未時上御重熙堂同副承旨入侍時同副承旨徐榮輔記事官徐有聞記注官承膺祚記事官林景鎭以次進伏訖上命榮輔書傳敎曰篤老侍下以假官久直齋所金魯敬司僕僉正本職他司相換事分付該曹口傳爲之又命書傳敎曰以念舊之意點下前守令而因在外許遞前縣令尹光濩今日政調用齋郞依筵敎相換事分付政官若已出去口傳擬入命讀公事書判付訖命退承史以次退出
정조 16년
都承旨徐邁修坐左承旨林濟遠坐右承旨李家煥坐左副承旨申獻朝坐直右副承旨金翊休坐同副承旨徐榮輔坐直注書徐有聞仕李海淸仕直事變假注書林漢浩仕
정조 16년
藥房提調徐有隣副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈官氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 16년
金翊休啓曰大司憲李鼎揆左外執義宋民載掌令李泰賢權儐持平柳頤玄呈辭持平嚴耆未肅拜監察茶時之意敢啓傳曰知道
정조 16년
傳于徐榮輔曰前京畿監司入侍
정조 16년
申獻朝啓曰摠戎使李柱國島配事命下矣將兵之任不可一刻暫曠何以爲之敢稟傳曰前望單子入之待下批牌招傳授密符及敎諭書
정조 16년
摠戎使前望單子入之趙心泰落點
정조 16년
兵曹口傳政事以鄭周誠爲宣傳官白翎僉使李長益宣傳官金爀相換宣傳官趙岐都摠都事白翼鎭相換摠戎使單趙心泰以李堯憲爲訓鍊正金益淳爲副正副司直申耆
정조 16년
傳于金翊休曰今秋等宣薦內禁衛試射時居首閑良金煐直赴殿試
정조 16년
以兵曹宣薦內禁衛及額外內禁衛秋等試射入格別單傳于金翊休曰閑良李殷彬以同劃拘於定額未免見漏今番特爲直赴會試
정조 16년
金翊休以兵曹言啓曰前訓鍊正吳應常讒有陞敍之命矣資窮之後若蒙陞敍則曾有加資之例依例加資旣承筵敎此後則毋論訓鍊正軍器正以此定式施行何如傳曰允
정조 16년
金翊休以吏曹言啓曰今此文禧廟秋享祭獻官前承旨申耆塡差而時無職名令該曹口傳付軍職何如傳曰允
정조 16년
申獻朝以訓鍊都監言啓曰本局別將李應爀身病甚重勢難察任改差何如傳曰允
정조 16년
申獻朝以義禁府言啓曰摠戎使李柱國白翎鎭施以島配之典事命下矣李柱國黃海道長淵府白翎鎭島配而以傳敎內辭意具罪目依例發遣府都事押送配所之意敢啓傳曰知道
정조 16년
壬子八月初三日辰時上御春塘臺宣薦內禁衛秋等試射入侍時右承旨李家煥同副承旨徐榮輔記事官徐有聞李海淸記注官金良倜記事官林景鎭試官兵曹判書李秉模禁軍別將李明運等以次侍立上具平戎服乘輿出延生門入靑陽門詣春塘臺降輿陞座兵曹判書及宣傳官等以次行軍禮上曰帳殿事體何等至嚴而幺麽宣傳官敢於咫尺之地全無敬謹嚴畏之意如渠微末之武弁焉敢若是令兵曹判書從重決棍汰去事分付可也仍命書榻敎曰當該宣傳官張鉉宅從重決棍汰去其代令該曹口傳差出秉模曰近來武弁風習實多可駭雖以直領一事言之先朝飭令本自嚴明向臣筵奏之後微末武弁雖因不設禁之聖批任其隨力爲之而至於武將諸人無不恪遵矣聞有一二亞將以着天翼之故大見非斥於一將臣云云傳說藉藉臣不勝怪訝問于李明運申大顯則明運謂以果以此事見斥於摠使李柱國云大顯則雖不指名將臣中果有非斥之論云此將臣以曾經元戎之人不有先朝飭令之至重有此沮敗之橫議致令諸武弁靡然觀望至有近侍之武弁亦敢無難冒犯此而置之其爲損國體而壞紀綱所關非細摠戎使李柱國施以譴削之典何如上曰武臣着直領一事非不知先朝有嚴禁之命而昔年設禁之後旣不能至今遵守則今又申明舊典或慮有如前乍行族廢之歎故向者措辭批答於兵判擧條者不但爲諸武弁特垂曲念而已意在難於永遵之令甲不欲徑施彼李柱國者抑何意思敢於先朝令甲有此悖口雜說自亞將以下使不得遵法大抵柱國之百罪雖勿問若有關於所重處犯科未嘗或恕己酉秋至重至敬至尊之大役爲我國臣民者孰敢不各效躬操版鍤之誠而伊時柱國所帶營門事極爲駭悖兼有舟橋待令該營船事此二事則爲所重略施薄勘而其後宥釋之後以愛欲生之意前後筵敎何等嚴明諄複則若非豚魚木石渠亦有人心而又有此等犯科可謂究其說而不得旣過昨日筵對今日始請譴削者何太緩施以島配之典可也出擧條命書榻敎曰摠戎使李柱國白翎鎭施以島配之典上曰白翎僉使李長益宣傳官金爀令該曹口傳相換出榻敎秉模曰復賊逆節綻露後諸臣皆以當施緣坐縷縷爭執而殿下以示人不廣爲敎特垂曲保置之於元戎之任至今全活此固出於大聖人天地河海之度量也如非殿下全保之聖恩渠安得保有今日前後聖恩至矣盡矣若非豚魚木石孰不感激圖報之不暇而渠亦人耳不悛舊習凡有事爲必欲角勝甚至於先朝莫重處分乃敢背馳究厥所爲誠極駭憤此而置之其可爲嚴國法尊紀綱之道乎上曰卿言是矣如不處分今日紀綱無以振刷故才有處分而姑施薄竄在渠亦爲終始生成之道渠若感激悔愆能悛舊習則未必不爲玉成之道矣秉模曰聖敎至當矣今日處分實出於極之活之全之生之聖德至意渠若有一分人心必當感激無地矣上曰訓鍊正副正令該曹口傳差出出榻敎命書傳敎曰每政輒越事體苟且昨政不得已點下更思之近日海西農形水浸雖不如嶺湖道內沿海延安等邑亦不可弛心此時方伯之任決難付之生手民事爲重何顧官方吏曹參議李敬一受點望筒勿施斯速行部着意省野區別登稔之各異俾海西一方之民獲免此疆爾界之別事嚴飭行會試射畢後上乘輿出靑陽門入延生門還內諸臣以次退出
정조 16년
壬子八月初三日午時上御重熙堂前京畿監司入侍時同副承旨徐榮輔記事官徐有聞記注官金良倜記事官林景鎭前京畿監司徐有防以次進伏訖上敎有防曰園屬料布有釐正事而伊時磨鍊時卿以道伯曾有所與聞者故使之入侍卿須招問園屬而奏達可也有防曰本閣屬官之每十日考功必待時任閣臣備員後擧行者自是格例而連因時任之不備每當日次則以後日次同爲磨勘之意措語啓辭亦已屢年矣今若於備員後竝與未磨勘者同爲磨勘則伊時閣臣及屬官已多移遷其勤慢能否無以考察區別到今磨勘終涉難便臣等之意自今以後時任不備時未及磨勘者每於六臘貶坐之日以旣經褒貶考功之未及磨勘者竝勿論之意啓目封進時同爲啓辭貶坐未設行之時則以本閣褒貶時任不備旣未得設行自某月至今某日閣屬官考功之未及磨勘者何以爲之之意修啓入稟以待處分六臘貶坐之時若値頒赦則一依政院之未承授推考傳旨蕩滌之例亦爲措辭以稟恐合事宜故敢此仰達矣上曰依爲之出擧條命退諸臣以次退出
정조 16년
都承旨徐邁修坐左承旨林濟遠坐右承旨李家煥坐直左副承旨申獻朝坐右副承旨金翊休坐同副承旨徐榮輔坐直注書徐有聞仕李海淸仕直事變假注書林漢浩仕
정조 16년
金翊休以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
金翊休啓曰大司憲李鼎揆在外執義宋民載掌令李泰賢權儐持平柳頤玄呈辭持平嚴耆未肅拜監察茶時之意敢啓傳曰知道
정조 16년
傳于徐榮輔曰坐直承旨入侍
정조 16년
以忠淸水使金明遇啓本泰安縣人物渰死事傳于金翊休曰如有生前身役蕩減事分付
정조 16년
徐榮輔以吏曹言啓曰今此風雲雷雨祭終獻官前郡守鄭致淳塡差而時無職名令該曹口傳付軍職何如傳曰允
정조 16년
金翊休以兵曹言啓曰依下敎龍虎營拘留罪人張鉉宅決棍十五度之意敢啓傳曰知道
정조 16년
壬子八月初四日辰時上御重熙堂都承旨入侍時都承旨徐邁修記事官李海淸記注官金良倜記事官林景鎭以次進伏訖上命讀公事仍書判付訖命退承史以次退出
정조 16년
都承旨徐邁修坐左承旨林濟遠坐右承旨李家煥坐左副承旨申獻朝坐直右副承旨金翊休坐直同副承旨徐榮輔坐注書徐有聞仕李海淸仕直事變假注書未差
정조 16년
申獻朝啓曰大司憲李鼎揆在外執義宋民載掌令李泰賢權儐持平柳頤玄呈辭持平嚴耆未肅拜監察茶時之意敢啓傳曰知道
정조 16년
金翊休啓曰備邊司郞廳來言今日賓廳日次而大臣身病不得來會云矣敢啓傳臣知道
정조 16년
金翊休啓曰事變假注書林漢浩身病猝重勢難察任今姑改差何如傳曰允
정조 16년
傳于徐邁修曰吏房承旨禮房承旨入侍
정조 16년
以統制使李潤慶狀啓熊川等邑鎭兵船破碎風落松斫給改造事令廟堂稟旨分付事傳于申獻朝曰依狀請施行事分付大小船隻之句管均廳者在無風之時許多傷朽不卽頉給以致白徵之弊每欲一番申飭而統營屬漁艇如此則他沿海可知漁艇如此則年久之他船亦可知事目至嚴雖難容易闊狹揆以輕重之別亦豈浮於公賦年分之大政則彼猶除敬差官之行一付之道臣況此船稅一事乎又況一時爲民便宜之擧乎大抵京鄕各異則雖使離婁爲均堂何以及聞諸道之船弊乎今番則勿拘常格特令各其方伯嚴飭守宰等處風破者年久傷朽者之大小船稅之當頉未頉者一竝査實雖或不及於比摠俾無一民白徵而苟能察飭亦豈不相當於比摠乎此非予意卽仰體先朝爲小民制法之本意須令廟堂措辭嚴飭諸道以其擧行後形止條列狀聞事分付鹽盆漁箭白徵之弊亦令道伯往復該堂斯速釐正事一體嚴飭
정조 16년
徐邁修以吏曹言啓曰今此景慕宮秋享大祭獻官執事中時無職名人員令該曹口傳付軍職何如傳曰允
정조 16년
兵曹口傳政事副司直李祖承
정조 16년
金翊休以禮曹言啓曰卽接永禧殿參奉所報則自數日猝得痢疾症勢危重而令宋時淵以親病受由下鄕莫重之地替職無路且今初八日秋奉審時以此病狀萬無供職之望入啓變通云矣病勢旣如此則不可暫時入直參奉南正和在外令宋時淵竝今姑改差其代卽令該曹口傳差出以爲推移入直備員奉審之地何如傳曰竝令該曹他官口傳換差可也
정조 16년
吏曹口傳政事永禧殿令宋時淵司僕主簿鄭述仁相換永禧殿參奉南正和健元陵參奉沈誠之相換
정조 16년
金翊休以禁衛營言啓曰本營前軍色從事官南公轍以本職弘文館副校理罷職矣今已敍用仍差從事官使之察任何如傳曰雖無南公轍豈無可擬之人乎卽爲差代可也
정조 16년
申獻朝以義禁府言啓曰時囚罪人洪健祚只經摠郞未經宣傳官則原情結辭當以曾經摠郞勿爲請刑措語而誤以曾經宣傳官修啓矇然不察之失臣等不勝惶恐而原啓目改付標以入之意敢啓傳曰知道
정조 16년
壬子八月初五日卯時上御重熙堂吏房承旨禮房承旨入侍時都承旨徐邁修右副承旨金翊休記事官李海淸記注官承膺祚記事官林景鎭以次進伏訖上曰左副承旨入侍出榻敎賤臣承命出傳左副承旨申獻朝進伏上命諸承旨分讀公事仍書判付訖命退承史以次退出
정조 16년
壬子八月初五日辰時上御重熙堂同副承旨入侍時同副承旨徐榮輔記事官徐有聞記注官金良倜記事官林景鎭以次進伏訖上曰領府事病勢如何云耶榮輔曰一味沈重云矣上命書傳敎曰領府事家遣御醫持藥物看病命讀公事書判付訖命退承史以次退出
정조 16년
都承旨徐邁修坐左承旨林濟遠坐右承旨李家煥坐左副承旨申獻朝坐右副承旨徐榮輔坐直同副承旨徐有秉坐直注書徐有聞仕李海淸仕直事變假注書安廷善仕
정조 16년
申獻朝啓曰大司憲李鼎揆在外執義宋民載疏批未下掌令李泰賢權儐持平柳頤玄呈辭持平嚴耆未肅拜監察茶時之意敢啓傳曰知道
정조 16년
傳于徐榮輔曰傳香承旨馳詣受香諸處奉審摘奸以來
정조 16년
徐榮輔啓曰備局稟事堂上徐有隣鄭昌順金文淳李秉模李漢豐依下敎來待矣傳曰入侍
정조 16년
傳于徐有秉曰同副承旨入侍
정조 16년
林漢浩改差代以安廷善爲事變假注書
정조 16년
注書李海淸病代以申龜朝爲假注書
정조 16년
傳于林濟遠曰發遣吏郞諸執事淸齋與否摘奸以來
정조 16년
傳于李家煥曰宣傳官未差之代令該曹口傳差出
정조 16년
兵曹口傳政事以徐有秉爲宣傳官
정조 16년
以禁漏時刻單子傳于徐榮輔曰雖由便近之館峴旣備法駕之行而禮曹儀注亦以嚴鼓節次磨鍊則只以正時磨鍊者該房事大是不察當該承旨罷職伴直承旨從重推考禁漏官事過後嚴治
정조 16년
李家煥啓曰明日動駕時承旨不可不備員未差之代政官牌招開政差出何如傳曰前望單子入之待下批牌招察任
정조 16년
李家煥啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰同副承旨進去
정조 16년
兵曹口傳政事以梁塤爲宣傳官
정조 16년
傳于申獻朝曰今日筵中聞畿伯言李柱國發配之後昨日纔過臨津云可知其病後未蘇今番處分誠有罪重律輕之失渠雖負國而朝家之於渠欲其生終始全之之念何間於渠之有罪無罪乎行遣旣示雖老欲改之路宜令生往生歸非爲渠也一則欲遂本意一則爲訓將先生案況配則一也島陸何異白翎島定配罪人李柱國卽其所到地方海州牧更定配所押付後上來事令畿營傳撥分付於押去金吾郞處
정조 16년
以平安監司洪良浩狀啓參將駱尙志追配武烈祠事傳于申獻朝曰武烈祠之重修不待朝令卿乃捐俸鳩財拓其址基建其門廡又選儒武以接之云者卿之心可感卿之事可尙役告成日當送香祝致祭于尙書以下諸位卿其臨時狀請香祝噫駱參將之有大功偉勞於我國而尙闕一體之祀實爲曠典欠事月前起感於神皇諱辰有一二表章崇報之擧而參將事未及記憶不能竝提於伊日之敎卿能敷陳若此尤可謂得體詢于掌禮之臣豈有別見特許狀請卿其知此意涓吉造版妥靈而致祭亦當同爲竝須知悉事回諭
정조 16년
以平安監司洪良浩狀啓道內各鎭還穀民戶增減數爻條列後錄狀聞事傳于申獻朝曰觀此狀本諸鎭穀簿庶可依稀排比而前此所劃耗穀於各鎭者果皆一一分劃自今年能皆蘇弊乎趁此今初嚴飭蘇弊俾有處分之實效事回諭節度使處一體下諭
정조 16년
徐邁修以吏曹言啓曰今此風雲雷雨祭終獻官以前應敎成德雨塡差矣聞有瘡疾勢難將事今方改塡矣依定式當以曾經東壁人塡差而今無可差之人不得已以時任副應敎金翰東改付標以入之意敢啓傳曰知道
정조 16년
執義宋民載疏曰伏以世道日下國綱漸弛而豈有如今日李柱國之孤負聖恩不有朝令者哉渠之前後踐歷莫非濫竽而至於年前元戎之特授寔出於含垢匿瑕之聖度則在渠道理固當感激惶蹙竭誠圖報之不暇而惟其癡濫之習去益不悛愚頑之性猶復如前頃當至重至敬之役擧國臣民孰不欲各盡職責恪謹奔走以效尺寸之勞少表萬一之誠而惟彼柱國身爲將臣該營應行之事漫不惕念器械則不思分力船隻則不卽待令渠若有一分殫竭之心豈敢漫忽至此耶卽此一款已是渠難赦之罪而薄勘旋宥爵秩如舊刑政之失已無可言而今此直領一事又何其萬萬無嚴也旣有先朝之令甲又有近日之飭敎則所當先自恪遵董飭諸武而乃反非斥守法之人沮敗申嚴之令公肆咆喝必欲不遵國典而後已究厥用心決非常情之所可出由前而論則罪犯莫重由後而言則事關蔑法此而若不嚴懲創則臣分由是而虧壞國法將至於廢弛豈不大可寒心哉其所負犯決不可島配而止臣謂白翎鎭島配罪人李柱國施以荐棘之典斷不可已也臣無任激切屛營祈懇之至答曰省疏具悉李柱國事難化者氣質之病而處分只此足矣爾其勿辭察職
정조 16년
壬子八月初六日辰時上御重熙堂同副承旨入侍時同副承旨徐榮輔記事官徐有聞記注官承膺祚記事官林景鎭以次進伏訖上命書傳敎曰明日展拜景慕宮後仍行秋享大祭省牲省器路由館峴以此分付上曰明日擧動時禁軍二番訓局步軍八哨馬軍二哨爲先後廂留陳置之挾輦軍一百名爲之出榻敎命退承史以次退出
정조 16년
壬子八月初六日午時上御誠正閣備局稟事堂上入侍時右承旨李家煥記事官李海淸洪樂游林景鎭行司直徐有隣行工曹判書鄭昌順兵曹判書李秉模漢城判尹金文淳行副司直李漢豐以次進伏訖上曰備堂進前稟事可也有隣曰統制使李潤慶以風落松區處事有所狀報蓋風落松數爻爲一萬九千餘株而狀啓則以爲區別大中小熊川薺浦晴川兵伺候船及頹壓民戶磨鍊烙給爲言其餘則出給沿海漁艇爲請而竝引丁酉辛丑已例報辭則上半同於狀辭下半又以昌原漕船安泊處柵木密陽被燒南倉柱樑木熊川薺浦等邑鎭社祠烽幕倉舍城門修繕皆爲許給而在於平坂者出用在於高峯者依事目自朽爲請矣取考所引丁酉辛丑已例則丁酉風落松爲十萬四千餘株辛丑風落松爲十八萬餘株而今番風落之止於一萬九千餘株雖緣風勢之前後不同而以統營所管封山之許大幅員數爻之若是相懸已著欠察之失雖以所請諸條言之丁酉則戰船伺候船民船營邑鎭公廨修補民人家舍修葺計株請報辛丑則只以頹戶結構爲先烙給爲請而猶以擅便至於請罪則今此狀啓之不計株數報辭之多添剩語已涉乖當且風落松修上成冊後待指揮區處自是前例而其所狀報顯有擅便之意其在重松政杜後弊之道不可無飭統制使李潤慶從重推考其中兵伺候船頹壓戶漁艇之已蒙允許者及熊川社祠材木酌量烙給後報其株數其飭諸處勿爲擅自烙給度其緩急量其所入計株數論理報來待回題擧行之意分付何如上曰迃闊哉統帥依爲之出擧條昌順曰今因統帥狀啓風落木事旣有言端敢此仰達矣臣於年前嶺伯時巡到統營則連抱棟樑之材委積路傍不知爲幾千萬株凡風落松自朽之法雖爲申嚴松禁之意使有用之材盡歸空棄之地非但可惜若慮諸閫因此風落生意犯斫則初豈可授以松政之任哉各處戰艦公廨修補之役不許風落之松必請斫伐之用甚無意義畢竟此等所用潛相符同偸取斫伐而後已不用自落之材反許斫用之題亦非所以嚴松禁之道臣方待罪水部工匠等以陵寢器血鑄造等事論報備局請得許題今以朝令之至嚴退斥其所訴而此亦所重有在有難防塞雖無許斫之題終有犯斫之弊今年風落聞甚夥多而膠守自朽之法恐歸無益之科下詢廟堂似有闊狹之道故敢達矣上曰節目之至嚴指常時箇箇株株風落之謂也若大風木落不可一味膠守使有用之物歸之無用其適用之方令廟堂從長講求追後稟處可也出擧條秉模曰宣傳官李長益在外未及上來今姑改差何如上曰依爲之口傳差出可也出擧條文淳曰北部令宋彙敏枚報以爲汝矣島居民等狀內今六月十六日潦水漲溢一點孤島水勢懷襄船路亦絶居民六十三戶方在飢困之境矣麻浦居觀象監前主簿金弘亮船載米豆分給六十三戶而二百九十七人口賴以得活云部官親往摘奸則每戶米三斗豆五升分給救活的實爲辭矣自臣府亦爲別岐廉探則一如該府所報而分給米合爲十二石九斗豆爲二石零矣捐財救活雖極嘉尙三十石以下旣無論賞之例所當勿論而事關民情令賑廳稟處何如上曰帖加雖有十石以上論賞之例渠非常漢必抑鬱至於加資則過矣捐財活民之功不可仍置令該監修述加定如已經直差三曆官以示重民命之意可也出擧條漢豐曰臣營支放新捧前每年不足故封不動中推移放下後待新捧還報近成前例而不敢循例擅便敢此仰達矣上曰別備云者以私俸補公用也禁御兩營所捧米木錢布無非惠均廳之移劃與給代也米保布保也卽公貨非私剩則餘當盡錄別備之稱甚爲無謂惟其制法之意似在於設此防限禁其滲泄而此豈足爲眞箇節用之道乎名目終涉不可自今置之可也出擧條命退諸臣以次退出
정조 16년
都承旨徐邁修坐左承旨林濟遠坐右承旨李家煥坐左副承旨申獻朝坐右副承旨徐榮輔坐直同副承旨徐有秉坐直注書徐有聞仕李海淸病假注書申龜朝仕直事變假注書安廷善仕
정조 16년
李家煥啓曰司僕內乘來言捲簾取稟傳曰捲三面
정조 16년
上詣景慕宮入齋室後內閣政院玉堂藥房口傳問安答曰知道殿拜罷後內閣政院玉堂藥房口傳問安答曰知道省牲省器罷後內閣政院玉堂藥房口傳問安答曰知道
정조 16년
傳于徐邁修曰左副承旨右副承旨分詣受香所奉審摘奸以來
정조 16년
傳于申獻朝曰奉審進去承旨入侍
정조 16년
傳于徐邁修曰都承旨左承旨入侍
정조 16년
李家煥啓曰假注書申龜朝時無職名令該曹依例付軍職冠帶常仕何如傳曰允
정조 16년
李家煥啓曰摠戎使趙心泰明日水原府出去矣兼帶右邊捕盜大將命召及大將牌傳令牌旣有仍佩往來之命而在前如此之時有他邊大將兼察之例今番則何以爲之敢稟傳曰左大將兼察待開門牌招聽傳敎
정조 16년
李家煥以訓鍊都監言啓曰本局把摠柳晦源身病甚重勢難察任改差何如傳曰允
정조 16년
李家煥以禁衛營言啓曰本營分授昭義門北邊體城頹圮三處內一處五間許先已畢築把守軍兵依例撤罷之意敢啓傳曰知道
정조 16년
徐有秉以義禁府言啓曰白翎島定配罪人李柱國卽其所到地方海州牧更定配所事命下矣李柱國仍前罪目卽其所到地方海州牧定配後上來事發關分付於押去都事處之意敢啓傳曰知道
정조 16년
壬子八月初七日卯時上詣景慕宮擧動入侍時都承旨徐邁修左承旨林濟遠右承旨李家煥左副承旨申獻朝右副承旨徐榮輔同副承旨徐有秉注書徐有聞假注書申龜朝記注官金良倜記事官洪樂游一提學吳載純檢校直提學徐有防檢校待敎金祖淳直閣南公轍以次隨駕上具翼善冠衮龍袍出永淸門明政門降輿乘輦路由館峴降輦步過仍乘輦敎曰儒生祗迎者爲幾人乎承旨受擧案以納可也過廣濟橋上指左相祗迎處而敎曰日氣淸和愼節之少差可知然筋力想必難强廟內奉審時不必隨入之意實注書傳諭可也詣宮大門外降輦乘輿入宮大門詣齋室改具冕服詣神門外執圭入就板位行再拜禮入廟內奉審還詣齋室改具遠遊冠絳紗袍出齋室上敎曰百官行禮後尙不退出乎該房承旨擧行極爲駭然矣仍詣尊所省器還就板位南向立省牲後乘輿上敎曰侍衛諸臣以所着朝服隨駕可也出官大門降輿乘輦過廣濟橋近處上敎曰百官祗迎處所前有所飭敎今番又於此所祗迎乎令通禮院更爲申飭可也詣館前路步過乘輦上命家煥曰儒生祗迎擧案持入可也家煥捧納上敎曰東西齋掌議何不押班乎問于成均館守僕以奏可也家煥問而回奏曰昨夜差出東一房掌議卽出東齋掌議一人而未卽待令西齋掌議則未及差出云矣上曰初欲出旬題以試矣土習可駭故止之未參班之掌議停擧不爲備員之東一房掌議令館堂施罰可也入弘化門降輦乘輿入明政門永淸門還內諸臣退出
정조 16년
壬子八月初七日巳時上御誠正閣奉審承旨都承旨入侍時奉審承旨申獻朝徐榮輔都承旨徐邁修左承旨林濟遠記事官徐有聞洪樂游林景鎭以次進伏訖上曰右承旨入侍出榻敎賤臣承命出傳右承旨李家煥追入進伏上敎獻朝榮輔等曰各別申飭使之十分齋沐精潔洗滌可也又敎榮輔曰南壇所重尤自別初獻官五禮儀以正一品爲錄而近來之以二品爲之者極可訝惑蠶壇農壇則至今以正一品爲獻官而以南壇所重其獻官品秩之反不若蠶壇農壇者豈成說耶予於丙申以後凡大小祀典各別憧憧前後申飭亦已屢矣近來又連送承旨或史官使之檢察將事而法久解弛勢所必至今番奉審時遍察壇址以至祭品等節亦皆一一看審以來可也獻朝曰卽者漢江受香所奉審史官來言兩色飰米不謹陪往至有改色之擧云祭享所用何等至重而不善奉去者誠極駭然當該典祀官所當重勘而本院請推之外無他可施之罰何以爲之乎上曰當該典祀官事過後拿問嚴處常時不能申飭之提調越俸一等可也出擧條邁修曰今因南壇享事言端敢此仰達矣臣於今春以南壇獻官進詣享所則壇之西邊大路不遠方當將事之時祖載之行皆由是路炬燭之光喧雜之聲實有欠潔之歎此後則令所屬字內營門及京兆各部每當春秋壇享另加飭禁俾盡虔潔之道似好矣上曰聞甚駭然此後嚴飭當部祭日及前一日各別淸道而字內營門及巡羅所管捕將處一體嚴飭別定將卒各別禁斷可也出擧條上敎邁修等曰近來承旨之登筵無言誠一痼弊如是之故大臣身病雖云甚重亦不提達於筵席之間是豈成說耶許多臣僚之有病無病如無喉舌之人所建白則予何以知之乎況大臣尤自別病如甚重宜卽奏達而不此之爲者是豈在承宣盡其職之義乎自今以往切勿如前大臣如有病患云則隨卽提奏事載之故事可也命退承史以次退出
정조 16년
都承旨徐邁修坐左承旨林濟遠坐右承旨李家煥坐左副承旨申獻朝坐直右副承旨徐榮輔坐同副承旨徐有秉坐直注書徐有聞仕李海淸病假注書申龜朝仕直事變假注書安廷善仕
정조 16년
藥房都提調臣洪樂性提調臣徐有隣副提調臣徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶官氣候何如臣等不任區區伏慮敢來問安竝此仰稟傳曰知道王大妃殿惠慶官中宮殿藥房口傳問安答曰知道
정조 16년
徐有秉啓曰大司憲李鼎揆在外執義宋民載掌令李泰賢權儐持平柳頤玄呈辭持平嚴耆未肅拜監察茶時之意敢啓傳曰知道
정조 16년
徐榮輔啓曰來十一日朝參日次而聖節望闕禮習儀相値頉稟之意敢啓傳曰知道
정조 16년
申獻朝啓曰來十一日輪對日次而聖節望闕禮習儀相値頉稟之意敢啓傳曰知道
정조 16년
徐邁修啓曰表咨文陪進時用樂不以齋日爲拘者自是規例而今初一日咨文陪進時以社稷大祭齋戒鼓吹陳而不作樂院擧行極爲可駭當該提調從重推考該郞官所當重勘而本院請推之外無他可施之罰何以爲之敢稟傳曰允該郞亦爲從重推考專由於政院之不能照察伊日坐直承旨從重推考可也
정조 16년
申獻朝啓曰漢江受香所贊者李鍵謁者張思恭摘奸時擧案不卽來呈屢度催促之後始爲來到而醉痕狼藉擧止駭悖事未前有萬萬駭然祭監監察之不能檢飭亦甚可駭所當竝爲重勘而本院請推之外無他可施之罰何以爲之敢稟傳曰竝先罷後拿獻官及常時不能檢飭之首引儀亦爲拿問處之可也
정조 16년
傳于徐邁修曰都承旨右副承旨入侍
정조 16년
徐邁修以吏曹言啓曰新除授高山察訪尹在明呈狀內矣身今年爲七十一歲法不當冒赴云年滿七十者勿差察訪載在法典依例改差何如傳曰允年限法典所載則近來政注頗多闊狹之弊雖曰匪今斯今殊非守法之意此後各別惕念可也
정조 16년
徐有秉以刑曹言啓曰因禁漏時刻單子傳曰雖由便近之館峴旣備法駕之行而禮曹儀注亦以嚴鼓節次磨鍊則只以正時磨鍊者該房事大是不察當該承旨罷職伴直承旨從重推考禁漏官事過後嚴治事命下矣取考律文則大明律制書有違條有曰凡奉制書有所施行而違者杖一百當該禁漏官金履完依此律杖一百之意敢啓傳曰知道
정조 16년
壬子八月初八日卯時上御誠正閣藥房入診入侍時藥房都提調洪樂性提調徐有隣副提調徐邁修記事官徐有聞洪樂游林景鎭直閣南公轍醫官李翊臣李惟鑑吳仁豐李敬培李周憲安昌禧以次進伏訖上曰奉審承旨及左承旨右承旨入侍賤臣承命出傳左承旨林濟遠右承旨李家煥左副承旨申獻朝右副承旨徐榮輔以次進伏樂性曰近日日氣淸涼聖體若何上曰一樣矣樂性曰王大妃殿氣候若何上曰一樣矣樂性曰惠慶宮氣候若何上曰一樣矣樂性曰醫官登筵使之入診好矣上曰置之樂性曰元子宮伏想日就岐嶷下情欣忭不可勝達矣上曰近日則無暫坐時終日行步夜深後始乃暫睡而厭溫處喜冷處可知其氣稟之多熱矣樂性曰氣度旺盛故如此實爲欣忭矣樂性曰臣於近間病勢漸痼不能省事隨處惶悶已無可言至於太常所重自別而臣以都提調不能察飭居常悚懼如負大何畢竟僨誤罪止提調臣獨倖免臣之惶悚百倍尤切雖以藥院事言之日次問候亦未能强病入來間或入來其爲凜悚尤當如何特許體諒遞臣藥院太常提擧之任卽臣區區之望也上曰太常事都相何與藥院日次之不得入來亦何妨也卿勿過辭可也上曰領府事之病如何云耶樂性曰重矣云矣上曰前日右相之病如何云耶樂性曰尙未向差而聞以明日搬移于榻州靑龍洞云矣上曰靑龍洞是何處云耶樂性曰聞是樓院下道峯近處云矣上曰朴判事之病聞甚非輕云卿亦聞之耶樂性曰以其江居之故雖未詳知蓋聞非輕云矣上曰向來朴判府事疏擧予甚非之雖然旣有處分一味如是殊非敬禮之意大抵前日右相之以對質爲請者萬萬不可此亦大臣彼亦大臣大臣宜盡敬禮豈可對質耶今番事於前日右相果無一毫不足之歎如是而若有不足之心則亦非矣樂性曰然矣豈有不足之心乎邁修曰孝陵參奉李敬儒不來飭敎之後尙不出肅已滿四十日之限而曾有令該府拿處之敎故敢此仰達矣上曰幺麽蔭官申飭之下焉敢若此依爲之出擧條上曰藥房先退可也樂性等先退上命濟遠書傳敎曰領府事家更遣御醫看病以來事分付又命家煥書傳敎曰搬挈於靑龍洞路過東城之外云撼頓餘所愼不瑕有添損問病兼問行信卿其附奏事使入直檢書官往傳于前前右相行過處上敎獻朝榮輔曰昨日奉審果無頉而十分精潔耶獻朝等曰然矣榮輔曰臣於南壇奉審之行有區區愚見敢此仰達矣五禮儀所載南壇方二丈三尺高二尺七寸故試以營造尺量之則方二十四尺五寸前高二尺八寸矣五禮儀所用之尺自文獻備考已言其未詳而以今營造尺所量較之則約略相符無甚參差四陛兩壝之制宛然可識樂則用雅樂而舞以六佾奏以六成六佾宗社山川之所通用也六成天神六成之制也神座位置則風雲雷雨位居中山川位居左城隍位居右竝在北南向一如五禮儀所載而五禮儀圖則三位竝列一行而今則山川城隍位稍前爲別行如品字樣蓋緣主位每獻四坫配位必稍前然後爵坫前面方爲齊一故久遠之例如此云矣上曰此則似然矣榮輔曰位版奉安還安用神轝而自兵曹定送衛軍以爲陪奉云儀節殊未免草草其在重事體之道恐涉未安矣上曰昨於知申擧條亦有定式而觀於祝板之稱臣書姓諱而祭禮之莫嚴莫尊於是壇是享可以知之陪奉之際欠精莫甚予於御極以後輒遣史官檢飭而此不過一時申飭當有一定之規廟社諸享香祝奉詣也猶用香亭儀仗雖有大中祀之別淸道之節在所不已此後前導用細仗而半仗與幾柄令禮判參酌磨鍊草記亞獻官陪奉往來可也榮輔曰壇之前面石築頗完緻而餘三面則莎土堆覆僅可以莎草枯盛微辨其方折之形禮郞部官旣有奉審之式則其有不能致審者不可無飭此後則另爲定式禮郞奉審如有執頉則當該陪官自該曹草記論罪似好矣上曰依爲之禮郞奉審雖有年前新定之式旣有字內軍門禁樵禁松之法自今勿委參軍該將臣春秋親審可也榮輔曰壇墠之必樹之以木禮意甚好而壇所四方崗麓環抱處僅有大松略干株而離立稀疎殊無觀瞻之美此必守護之漸不如前而然嚴飭該營另加禁養恐好矣上曰一體申飭播種俾有依舊蔚然之效可也榮輔曰五禮儀用羊一豕一而見行之例則以羔代羊其來已久云矣上曰羊與羔無異矣榮輔曰五禮儀序例太羹和羹皆三色而今則只用和羹之羔豕二色牛牲之不用自昔伊然則序例之以三色磨鍊而今之單用和羹二色者莫曉其故矣上曰當問議大臣矣榮輔曰祭享笏記見用之件不甚汚損而此亦不可無修補之節分付戶曹定爲年限隨卽隨改恐好矣上曰依爲之榮輔曰壇所墻垣壘土覆沙僅存形址似出於掃地之義今不必改以瓦覆而申飭戶曹善爲修治恐好矣上曰依爲之榮輔曰祀享行禮自有時刻而南壇行祀無奏時之例事面極爲疏略令該曹造出行漏一坐每祭享時以爲進排之地恐好矣上曰依爲之榮輔曰樂器載運車子自漢城府進排而難保其精潔分付樂院與該曹商議從長變通務爲致潔之地恐好矣上曰依爲之榮輔曰問于壇直則四方禁耕以百步爲限云而元無禁標之植分付字內營門量宜定界以爲永久遵守之地恐好矣上曰已定界處嚴飭該部及字內營門使之掃除雜草先令所管營門將校奉審後書啓可也榮輔曰淸道一款昨日都承旨已筵稟蒙允而壇之南北皆有大路禁斷之節令參軍祭享時前期來待於要路各別檢飭過祭享後退去事永爲定式似好矣上曰依爲之榮輔曰壇直四名自本洞望報於當部差出而蚩蠢殘疲不成貌樣莫重守護之地不宜如是苟且申飭該部各別擇定而判尹句管以爲察飭之地恐好矣上曰依爲之出擧條命退承史以次退出
정조 16년
壬子八月初八日巳時上御重熙堂都承旨右副承旨入侍時都承旨徐邁修右副承旨徐榮輔記事官徐有聞記事官洪樂游林景鎭以次進伏訖上命邁修書傳敎曰今日南壇卽昔日郊祀之圜壇也禮士庶不得祭五祀大夫不得祭社稷諸侯不得祭天地惟杞宋魯以諸侯而祭之者或因大國之後或酬元聖之功也我東建邦創自檀君而史稱自天而降壘石行祭天之禮則後皆因之者以其不受大國之分茅而不至於太僭逼也至于我朝嚴於別嫌明微之義以圜壇之禮或涉於小國之不敢以祭光廟以後圜壇之號改曰南壇蓋用郡國州縣各祭風師雨師之制也主壇曰風雲雷雨而位居中面以南祝稱朝鮮國王臣姓諱遣正一品官爲初獻樂則用六成特於祀令列于中祀時日涓以兩仲配以山川城隍之版於左右竝面南於是乎專享爲合享而以示不敢祭之微意若乃致敬致潔之誠豈或以圜壇南壇之殊稱異制而有所間然也哉文獻脫遺有司多襲謬例近來見行之式反不如農蠶釋菜甚至獻官爵品古之正一品今爲從二品古之三色太羹和羹今爲羔豕二色與五禮儀所載若是差舛旣知之不可不亟修原儀事係典禮問議大臣以聞外此節目間疎漏處令禮曹太常釐正命榮輔書傳敎曰朴判府事家遣御醫看病江居必多齟齬入處京第調攝事招致樞郞傳諭以濟州牧使李喆運農形狀啓命書傳敎曰觀此狀本風雨痒稼極爲關念此時牧守難付生手新補外之牧使聞已越海云而重臣之出補重溟之外者豈可經歲許久乎然則徒有數遞之弊前牧使李喆運仍任松政之重何處不然而湖南事最可悶令廟堂講究適用之方兼欲一番大加蘇弊釐瘼金思穆移除全羅右水使仍令除辭朝赴任密符以濟牧辭朝時所佩者仍佩事成送諭書待還渡海齎傳事該房知悉命退承史以次退出
정조 16년
都承旨徐邁修坐左承旨林濟遠坐直右承旨李家煥坐直左副承旨徐榮輔坐右副承旨趙錫穆未肅拜同副承旨李身晦在外注書徐有聞病李海淸仕假注書申龜朝仕直事變假注書安廷善仕
정조 16년
李家煥啓曰大司憲李鼎揆在外執義宋民載掌令李泰賢持平柳頤玄呈辭掌令權儐疏批未下持平嚴耆未肅拜監察茶時之意敢啓傳曰知道
정조 16년
李家煥啓曰卽見平安兵使柳孝源狀啓則枚擧義州府尹趙鎭宅狀啓謄報而漏却一字奏御文字有此不審者極爲未安不可無警推考何如傳曰允
정조 16년
傳于徐邁修曰都承旨左承旨禮房承旨入侍
정조 16년
傳于徐邁修曰大臣問疾事體何等自別而一依傳諭例擧行萬萬駭然史官何足責當該承旨遞差
정조 16년
徐邁修啓曰吏曹判書李文源參判閔鍾顯牌不進推考傳旨今方捧入而開政命下之後如是違牌不卽擧行事甚未安竝卽更爲牌招何如傳曰允
정조 16년
有政吏批判書李文源牌不進參判閔鍾顯進參議未差左承旨林濟遠進啓曰判書李文源牌招不進參議未差小臣獨政未安何以爲之敢稟傳曰仍爲之以韓致應爲吏曹佐郞田佐顯爲監察權漢緯爲高山察訪濟州牧使李喆運保寧縣監吳正根以上仍任事承傳
정조 16년
再政以趙錫穆李身晦爲承旨李運行爲吏曹正郞領敦寧洪樂性爲御營都提調
정조 16년
兵批判書李秉模進參判李集斗病參議李師濂病參如朴長卨入直右承旨李家煥進以徐有和爲宣傳官康晉三爲五衛將李雨普爲都摠經歷李鴻德爲都摠都事劉泰說爲訓鍊判官李廷麟爲部將方允哲爲馬梁僉使崔彭齡爲禿用別將全羅右水使單金思穆僉知二單李晳金守基前正吳應常前部將朴聖恕以上今加折衝加資事承傳副護軍李格李恒林李身敬副司直洪明浩洪義榮副司正申龜朝李敏植以上竝單付
정조 16년
再政以李萬吾爲訓鍊判官曺允彦沈尙之爲訓鍊主簿尹恒儉爲武兼
정조 16년
三政金宗鉉爲訓鍊主簿朴晉煥爲部將
정조 16년
以平安監司洪良浩狀啓義州前部將朴聖恕等拯活人命論賞令該曹稟處事傳于林濟遠曰何待回啓極爲可嘉朴聖恕趙匡彦等加資今日政敎旨安寶下送而邊門之人政宜尙氣慕義而年來灣府人之拯人活人如是陸續其心豈不可感乎府尹以此傳敎更爲宣布俾邊人知朝家奬勸之意事回諭
정조 16년
以平安監司洪良浩狀啓道內農形雲山等邑雨雹事傳于林濟遠曰今年兩西農形比之三南不趐判然西眷而弛心南顧則翹思惟以滌場前暘曝爲夙宵耿耿觀此狀啓數邑面里雨雹之傷稼豈勝悶惜此疆爾界若有樂康殿屎之殊則其可曰道有道伯邑有邑宰乎諸如此類面里區以別之另行蠲賦緩力之政無使一民有顚連之患而續當抄出邑名差遣繡衣以考其卿與諸倅擧行之勤慢須知此意俾盡蘇救之方仍又詳細條列於年分狀本事回諭
정조 16년
以黃海監司李敬一狀啓農形事傳于林濟遠曰以海西之穡事懸勝於三南爲幸然於列邑水沈風損等處民情必有獨爲咨嗟之歎豈不可矜嚴飭邑倅似此等坪似此等戶俵災必優催科必緩而許令代捧處代捧至若延白兩邑之被損坊里民事極爲關心數年以來彼數坊之民如是偏困若不加意軫念則無知小民必曰朝廷之於渠輩蠲恤之心不若年前云爾卿其知悉此意一依已施之例各別蠲恤俾有實惠之下究卿之擧行勤怠邑宰治績續在衣繡者按廉無或一毫放心事回諭
정조 16년
以李鍵崔慶鎭囚單子傳于徐榮輔曰捧供後考律嚴勘
정조 16년
以李台峻張思恭鄭宅興囚單子傳于徐榮輔曰以公罪勘放
정조 16년
林濟遠以吏曹言啓曰上京守令今日下送後草記事命下矣信川郡守李素興德縣監趙華錫康翎縣監李德鉉竝纔已催促下送之意敢啓傳曰知道
정조 16년
李家煥以兵曹言啓曰宣傳官李章漢身病猝劇無望供職呈狀乞遞實病旣如是則不可强令察任改差何如傳曰允
정조 16년
徐榮輔以義禁府言啓曰時囚罪人李鍵張思恭鄭宅興等考律嚴處事命下矣李鍵張思恭鄭宅興等傳旨內漢江受香所摘奸時擧案不卽來呈屢度催促之後始爲來到而酒痕狼藉擧止駭悖事未前有萬萬駭然祭監監察之不能檢飭亦甚可駭竝拿處罪取考律文則大明律制書有違條有曰凡奉制書有所施行而違者杖一百不應爲條有曰凡不應得爲而爲之事理重者杖八十大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李鍵張思恭各杖一百收贖告身盡行追奪鄭宅興杖八十收贖奪告身三等放送何如傳曰依允如有功議各減一等可也
정조 16년
李家煥以義禁府言啓曰時囚罪人李台峻崔慶鎭等以公罪勘放事命下矣李台峻崔慶鎭等段傳旨內常時不能檢飭拿問處之罪取考律文則大明律不應爲條有曰凡不應得爲而爲之事理重者杖八十矣李台峻崔慶鎭竝以公罪各杖八十收贖放送何如傳曰允
정조 16년
禁府啓目孝陵參奉李敬儒原情云云傳旨內辭緣惶恐遲晩刑推得情何如判付啓草記勘放嚴飭供職爲良如敎又啓目漢江典祀官宋知濂原情云云傳旨內辭緣惶恐遲晩刑推得情何如判付啓功議區別考律勘放爲良如敎
정조 16년
掌令權儐疏曰伏以爲今日臣子之蒙被拂拭之恩者豈有如李柱國也孤負拂拭之恩者亦豈有如李柱國者哉以若蒙被有此孤負其罪當何如也噫彼柱國性本濫滑事多悖戾屢叨戎垣罔念河海之德凡有任使少無涓埃之效至於己酉秋事而其所孤恩負國之罪尙何言哉當此之時凡在百執事列者孰不欲殫心竭力於奔走之地以效尺寸之勞而惟彼柱國身爲該將而抑獨何心慢不惕念器械之用不思共濟舟橋之具不卽整待事係莫重而視若尋常職有所管而不善擧行渠若有秉彝之心則豈敢一毫泛忽於此時此事哉此已渠罔赦之罪而薄勘旋宥寔出全保之聖恩則在渠分義固當縮伏畏愼不敢肆氣而今此武弁之直領一事尤何其縱恣無嚴也不有先朝之定式又違向日之飭敎不但渠自甘於犯科又從以指揮諸弁惟意非斥究厥所爲節節痛駭由前由後負犯至重近島竄配已是失刑之大者而今忽有所到地定配之命此雖出於欲其生之聖意而以渠所犯止此薄勘尤豈非王政之太寬乎臣伏望還寢李柱國海州定配之命仍前下敎爲先亟施島配之典焉臣無任云云省疏具悉勿煩
정조 16년
正言張至顯疏曰伏以人心不古國綱漸弛至于今日李柱國之負國蔑法而極矣渠之所被恩造固何如也而年前元戎之特授又出聖度之包荒則其在分義道理固當感激圖報之不暇而頃當至重至敬之役擧國含生之類孰不欲竭力盡誠恪謹奔走以效萬一之臣分而噫彼柱國抑獨何心身爲將臣慢不惕念器械則不思分力般隻則不卽待令苟有一分秉彝之心豈敢慢忽至此耶卽此一款已是難赦之罪薄勘旋宥爵秩如舊刑政之失已無可言而今此直領一事尤可見萬萬無嚴之極也旣有先朝之令甲又有本兵之筵奏則渠以年老將臣所當躬先恪遵飭勵後進而不惟不然乃反非斥守法之人沮敗申嚴之令肆然弄舌無少忌憚究厥用心家非常情之所可出由前而論則罪犯負國由後而論則事關蔑法此而若不嚴懲則臣分有漸壞之慮國法無可行之日豈不大可憤惋而其不可付之氣質之難化而已也明矣況初止島配失之太寬旋置陸地律又益輕是豈聖朝量罪用法之政也哉臣謂海州牧定配罪人李柱國爲先施以絶島荐棘之典斷不可已也臣無任云云省疏具悉李柱國之乍島移陸不惟尙寬意有所在勿煩
정조 16년
壬子八月初九日卯時上御誠正閣都承旨左承旨禮房承旨入侍時都承旨徐邁修左承旨林濟遠左副承旨申獻朝記事官李海淸洪樂游林景鎭以次進伏訖上命書傳敎曰政官牌招開政又命書傳敎曰領府事家更遣御醫看病遣史官問疾上曰該房承旨遞差出榻敎命退承史以次退出
정조 16년
都承旨徐邁修坐左承旨林濟遠坐右承旨李家煥坐左副承旨徐榮輔坐直右副承旨趙錫穆坐直同副承旨李身晦在外注書徐有聞仕李海淸病假注書申龜朝仕直事變假注書安廷善仕
정조 16년
李家煥以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
李家煥啓曰大司憲李鼎揆在外執義宋民載掌令李泰賢權儐持平柳頤玄呈辭持平嚴耆未肅拜監察茶時之意敢啓傳曰知道
정조 16년
李家煥啓曰今日禁衛營習陣時新營入直騎士除出標信請出之意敢啓傳曰知道此後前一日請出標信以爲同時赴陣之地
정조 16년
李家煥啓曰備邊司郞廳來言今日賓廳日次而大臣身病不得來會云矣敢啓傳曰知道
정조 16년
傳于趙錫穆曰右承旨右副承旨入侍
정조 16년
徐榮輔啓曰京畿監司徐鼎修依下敎來待矣傳曰入侍
정조 16년
徐邁修啓曰新除授同副承旨李身晦時在全羅道全州地斯速乘馹上來事下諭何如傳曰允
정조 16년
趙錫穆啓曰明日望闕禮習儀兩司當爲進參除在外外未肅拜呈告人員竝待開門牌招何如傳曰允
정조 16년
趙錫穆以義禁府言啓曰時囚罪人宋知濂區別功議考律勘放事命下矣宋知濂傳旨內兩色飯米不謹陪往至有改色之擧誠極駭然拿問嚴處罪取考律文則大典通編祭禮條有曰祭物不潔精典祀官以一坐全缺律論杖一百推斷條有曰犯私罪杖一百決杖告身盡行追奪雜令條有曰王府決杖者代以金贖矣宋知濂杖一百收贖告身盡行追奪而其六代祖之渾寧國原從功臣云功減一等杖九十收贖奪告身四等放送何如傳曰允
정조 16년
趙錫穆以義禁府言啓曰時囚罪人李敬儒草記勘放嚴飭供職事命下矣李敬儒傳旨內向來飭敎之後尙不出肅已滿四十日之限幺麽蔭官申飭之下焉敢若此令該府拿處罪取考律文則大明律不應爲條有曰凡不應得爲而爲之者笞四十名例有曰犯私罪笞四十附過還職矣李敬儒笞四十收贖附過還職放送何如傳曰允
정조 16년
趙錫穆以義禁府言啓曰李鍵張思恭各杖一百收贖告身盡行追奪鄭宅興杖八十收贖奪告身三等照律草記批旨內如有功議各減一等事命下矣鄭宅興祖暘賓揚武原從功臣云功減一等杖七十收贖奪告身二等李鍵張思恭等無功議云矣敢啓傳曰知道
정조 16년
禁府照目前淸州營將洪健祚矣居鎭屬耳致此瑣謗之目不職之罪在所難免杖八十收贖奪告身三等私罪奉敎依允爲旀功滅一等爲良如敎
정조 16년
領敦寧洪樂性箚曰臣兼綰衙門至爲七入之多矣衰癃日甚神精日耗大小事務全未檢察至於太常則尤有所重而屢著瘝曠悚懍竢譴乃於日昨筵席略暴微懇仰請體諒未蒙允兪之音方切悶蹙之忱此際匪意又伏奉御營都提調除命優異之寵眷縱極感祝惶隕之私心尤無容措況軍門之不得疊帶已有金石之典則不宜一日虛縻而濫叨也明矣隨輒煩瀆固知猥越泯默蹲據益切惶愧玆又冒昧仰籲伏乞聖明亟命照例遞改以重公格以安私分焉取進止答曰省箚具悉卿懇點下出於敬大臣之意非不知苟簡也所辭依施仍傳曰此批答遣史官傳諭
정조 16년
吏曹判書李文源疏曰伏以臣謬膺匪據今已數月于玆矣一身之廉隅放倒有識之嗤點群起而視若固有漫焉不省臣豈不自恤而然哉區區赤心庶蒙天日之垂燭而每一循省怵然惶忸擬將更入文字畢暴情懇矣今臣病情危苦漸入膏肓若不於此時疾聲哀籲則誠恐一朝溘然銜恨無窮玆不得不以實狀仰瀆崇嚴以幸聖明之矜察焉蓋臣下血之症已成痼疾重以北路風霜受損亦多近來諸症一倍越㞃而泯默低徊不敢言病忽於宮享齋直之夜寒熱暴作嘔吐兼發蹶地昏瞀殆不知回到而忍使自力周旋駿奔之列歸卽添頓仍成毒痁間日輒痛委身牀席自來血病因此闖劇當其瀉下之時殆如水泉之奔逬一經此苦氣暈神苶誠欲作勢卽地昏仆半餉方蘇餘眩未已若其面貌之黃萎食飮之廢却有眼皆覩無不危之臣焉敢一毫夸飾甘自歸於欺負之科哉噫福過招災亢極有悔理之常也臣之踰濫此極寵眷此隆早晩眚害臣固自料今此病勢有非一時過去之症可以指期責效者也只欲省事息慮從容優游以俟造化者裁處而已而顧以重任在身政命頻降欲擔舁而赴召則筋骸之所不逮也遂偃蹇而違命則分義之所不敢也控乞則嫌於瀆聒虛帶則懼於瘝曠方寸之內氷炭交攻熏厲煎爍早夜靡寧夫以阽危之病而加以焦心之患其勢自底於澌滅而後已臣雖欲醫藥調治冀或瘳可亦何得也伏惟聖明天地於臣父母於臣凡有疾痛之呼無不曲遂臣何敢自阻於仁覆之下不思仰暴此危劇之狀哉召牌之下承膺無路屢犯違傲實非獲已伏乞聖明俯賜矜諒亟許遞免俾臣安意調病以尋生路仍治臣瀆擾之罪以肅朝綱焉臣無任云云答曰省疏具悉重任豈可乍授旋遞決難許施卿其勿辭妙少間卽爲行公
정조 16년
副修撰尹致性疏曰伏以臣拘馬賤疾間經毒痁出入鬼關已三四朔矣昏昏垂死之中忽伏奉玉署除命繼以召牌儼臨而欲起還仆蠢動末由冒犯違傲恭俟重勘聖度天大罰止問備臣病裏惶霣祗益罔措而適値擧朝懽忭之時不敢言病擔舁匍匐黽勉入肅猥隨諸僚之後獲忝起居之班忱誠粗伸榮幸交至而際因番次之不得推移未免力疾淹直筋力澌頓而形骸換脫膝脚拘攣而行步蹣跚其不堪供職之狀禁中諸人所目擊而矜憐者也歸伏私次亦已有日而症情一倍添篤神氣轉益凜綴房闥之間跬步難運宛輔床笫便一籧篨束帶就列固非時月內所可期玆敢疾聲仰籲於天地父母之前伏乞聖明俯賜諒察亟命鐫遞臣職名俾得及時醫治以尋生路千萬至禱仍伏念臣向陳短章粗效沐浴之義而誠淺辭拙不能孚格滿心悚怍無地自容而輿憤所激大小齊聲臺啓請討亦幾月矣天聽愈邈兪音久靳逆九之孥戮未擧賊星之訊鞫尙稽三綱隳矣九法斁矣古今天下寧有是耶聖意斟量雖非小人之腹所敢測度而臣之所憂慨者臣僚無狀懲討不誠始也明目張膽疏啓堆積若將卽日得請而今焉時移日久玩愒成習殆不免因循之歸若此不已擧國衣冠之類幾何而其不胥淪於夷狄禽獸之域耶臣於此實欲痛哭而流涕也噫彼師文以逆星之父其窮凶絶悖負犯何如則當初之不繫王獄只拘曹獄已是失刑之大者而乃反混入於輕囚疎放之中偃處其家喙食自如其可曰國有法乎天網太恢輿情倍惋伏願聖明淵然深思廓揮乾斷亟許逆九孥戮之請師文星漢父子一體嚴鞫得情夬正王法以洩神人之憤不勝幸甚且臣有區區所深慮者向來諫疏中所謂師文家人客雖未知其爲誰某而此時之爛熳來往可見徒黨寔繁思之及此寧不懍然試以國言之喧藉者言之李晴最是星賊死友而爲世指目久矣無食則周以食無衣則資以衣甚至空其舍而與之居晝宵綢繆小大無不相關京鄕出沒蹤跡顯有難掩人心駭憤公議沸騰臣謂前校理李晴爲先施以屛裔之典以杜亂萌斷不可已也臣無任云云省疏具悉李晴事傳聞有難盡信不允爾其勿辭察職
정조 16년
副修撰李尙度疏曰伏以李柱國罪犯至重而律名太輕諸臺爭執之疏寔出共公之憤則固當務積誠悃自陳意見以冀格聽之道而昨伏見正言張至顯疏本則全然謄出執義宋民載日前頒布之疏臣於此不勝萬萬駭痛之至夫所論旣是一事則所言宜無不同而猶且文出二手自不患不異況念臺閣章疏自有體段奏御文字尤宜敬謹如其謄出先發之一本換名書呈則烏在其齎誠各陳之意哉今以兩疏比考則所異者只是間間五六字變幻而大抵從頭至尾飜印一板夫於有事而章箚迭發之時其命意遣辭之不免於循襲者容或有之而何嘗見全謄一疏若是之不誠而無嚴者哉至顯久處法從宜不至斯而其爲貽羞臺閣則莫此爲甚揆以事體不可不明示警責臣請正言張至顯亟施譴削之典宜矣若夫李柱國事聖上雖以好生之德屢費陶甄曲加寬貸而其奈驕慢之習迷不知悛癡濫之性老而益肆孤恩蔑法一至於此豈以渠老病之故而不爲嚴懲耶人臣有此負犯罪已罔赦武將長其頑習漸尤如何幺麽一柱國之事雖不足過費爭難而所施之律終涉太寬有不可以懲頑而勵惡則臣安得終始無言也伏願殿下更加三思亟循諸臣之請爲先施以絶島荐棘之典以嚴君綱焉臣無任云云省疏具悉爾言可謂得體近來弊習若一任之則朝廷何以尊嚴臺臣譴削事依施至於李柱國島棘之請不允
정조 16년
壬子八月初十日卯時上御誠正閣右承旨右副承旨入侍時右承旨李家煥右副承旨趙錫穆假注書申龜朝記事官洪樂游林景鎭以次進伏訖上命家煥書副修撰尹致性掌令李尙度疏批訖上曰都承旨入侍賤臣承命出與徐邁修偕入進伏上曰右副家在尙州嶺南年事何如錫穆曰難免大歉矣上曰將至於設賑之境乎錫穆曰似然矣上曰尙州則何如錫穆曰早稻間或成實晩稻則以日氣之不調難保其免歉矣上曰木花何如錫穆曰大水連仍不善結顆矣上曰木花直與米價何如錫穆曰木花直則一兩或爲十斤十一斤米價則一兩爲六斗七斗矣上白似勝於京直矣然需用之節全靠嶺南而嶺南年事如此豈不切悶乎近日則日氣頗暖若差退霜降則或能免歉耶錫穆曰若拖至晦間則晩穀似可成實矣上曰今年有閏朔霜降之候豈在晦間耶上曰尙州面數幾何錫穆曰二十八面矣上曰水沈面幾何錫穆曰當爲十餘面矣上曰今番恤典能有實惠之下究乎錫穆曰民情似必感泣矣上曰尙州民戶與穀摠相當乎一戶所受爲幾石乎錫穆曰大中戶所受或至七八石而民猶以爲多矣上曰我國糴糶之法當初則出於便民而今反爲擾民之弊豈不可悶乎邁修曰糴政大有益於民矣爲守宰者若能精捧實苞待春分給則其利於民者不些矣上曰右副前或登筵乎錫穆曰犬馬之齒奄迫七耋而今日始登筵席矣上曰法從之臣不得與君上相面者多豈不慨歎乎命退承史以次退出
정조 16년
都承旨徐邁修坐直左承旨林濟遠坐右承旨李家煥坐左副承旨徐榮輔坐右副承旨金孝建坐直同副承旨趙錫穆坐注書徐有聞仕李海淸病假注書申龜朝仕直事變假注書安廷善仕
정조 16년
徐邁修啓曰來十六日日次儒生殿講日次矣敢稟傳曰爲之
정조 16년
以司諫李殷模過限不上來依定式禁推傳旨傳曰分揀